ม.หอการค้า เผยดัชนีความเชื่อมั่นผู้บริโภค ก.ค. อยู่ที่ 73.4
ม.หอการค้า เผยดัชนีความเชื่อมั่นผู้บริโภค ก.ค. อยู่ที่ 73.4 ขณะที่ดัชนีความเชื่อมั่นต่อเศรษฐกิจโดยรวมอยู่ที่ 62.6 ส่วนดัชนีความเชื่อมั่นเกี่ยวกับโอกาสการหางานทำอยู่ที่ 68.6 และดัชนีความเชื่อมั่นเกี่ยวกับรายได้ในอนาคตอยู่ที่ 88.8
6 ส.ค. 2558

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นผู้บริโภคเดือน ก.ค.58 อยู่ที่ 73.4 ขณะที่ดัชนีความเชื่อมั่นต่อเศรษฐกิจโดยรวมอยู่ที่ 62.6 ส่วนดัชนีความเชื่อมั่นเกี่ยวกับโอกาสการหางานทำอยู่ที่ 68.6 และดัชนีความเชื่อมั่นเกี่ยวกับรายได้ในอนาคตอยู่ที่ 88.8
ทั้งนี้ ดัชนีความเชื่อมั่นผู้บริโภคปรับตัวลดลงต่อเนื่องเป็นเดือนที่ 7 และต่ำสุดในรอบ 14 เดือน โดยมีปัจจัยลบมาจากการที่สำนักงานเศรษฐกิจการคลัง (สศค.) ปรับลด GDP ปี 58 เหลือโต 3% จากเดิมคาดโต 3.7%, ราคาสินค้าเกษตรยังทรงตัวอยู่ในระดับต่ำ
รวมทั้งความกังวลเกี่ยวกับสถานการณ์ที่ไม่แน่นอนจากการฟื้นตัวของเศรษฐกิจโลก, การส่งออกในเดือนมิ.ย. ปรับตัวลดลง 7.87%, ค่าเงินบาทปรับตัวอ่อนค่า และผู้บริโภค ยังกังวลปัญหาค่าครองชีพและราคาสินค้าที่ทรงตัวในระดับสูงขณะที่ปัจจัยบวก มีเพียงการที่ราคาน้ำมันปรับตัวลดลง